***Smršť*** je mysteriózny thriller na motívy bestselleru *Smršť* jedného z najpredávanejších slovenských spisovateľov Jozefa Kariku. *Smršť* je už jeho druhou spoluprácou s režisérom Petrom Bebjakom. Film vznikol v produkcii DNA Production, producentom bol Rasťo Šesták.

Producentom za Bontonfilm Studios bol Martin Palán a distribúciu na Slovensku a v Česku má na starosť spoločnosť Bontonfilm.

Film vznikol s podporou Audiovizuálneho fondu.

Dej
---

Preskočiť obsah diela **Upozornenie.** Článok alebo jeho časť prezrádza zápletku, pointu alebo rozuzlenie diela!

Forenzný psychológ Martin Lang (Tomáš Maštalír) prichádza spolu s manželkou Pawlou (Anna Geislerová) do kúpeľov v horách. Ďaleko od civilizácie si chcú oddýchnuť a skúsiť zachrániť vzťah. Prechádzajú vážnou partnerskou krízou, ktorá pramení z hlboko ukrytej traumy, a tento pobyt je pre nich ultimátom – buď svoje problémy prekonajú, alebo sa každý vyberie vlastnou cestou. Kolobeh rutinných dní však naruší príchod tajomnej zásielky – balíka s dôkazovým materiálom z vyšetrovania tragického prípadu.

Odosielateľom je jeho kolega, psychológ (Marek Geišberg). Ten od neho potrebuje pomoc v prípade známom ako „jazda smrti", na konci ktorého boli štyria mŕtvi. Lang sa spočiatku zdráha, ale postupne podľahne neznámej sile, ktorá ho k prípadu priťahuje. 

Filip Veselovský (Michal Režný), jeho kamarátka Nina a jej partner, policajt Gabo, v jeden večer nastúpili do auta. Po zbesilej jazde auto zastalo na pumpe. Nina natankovala a jeden z mužov ju zastrelil. Šofér okamžite vyrazil smerom do lesov a po chvíli v plnej rýchlosti prešiel do protismeru a zrazil sa s protiidúcim autom. Ľudia v ňom boli na mieste mŕtvi, rovnako ako Gabo. Ten však zomrel ešte predtým, guľkou do hlavy.

Veselovský vyviazol s ťažkými zraneniami a teraz čelí obvineniu z viacerých trestných činov vrátane vraždy. Hrozí mu dvadsaťpäť rokov vo väzení, ale on tvrdí, že je nevinný. Snaží sa vyšetrovateľov presvedčiť, že bol k tomu prinútený a vinu a na tomto zločine nesie halný vietor.

„Halný vietor duje, kto má rozum, ten sa skryje. Má starý čierny kábatec, kto ju zazrie, s tým je koniec. Šepká sladko fujavica, kto pozná jej meno? Veternica."

 Opis zápletky alebo rozuzlenia príbehu sa tu končí.
### Kniha verzus film

Film bol knihou *Smršť* len inšpirovaný, nejde teda o jeho priame prenesenie do podoby scenára. Motív a tajomno legendy, ktorá ovplyvňuje hrdinov príbehu a odráža ich bolestivé tajomstvá však ostali zachované. Príbeh bol modifikovaný so súhlasom autora knižnej predlohy a keďže jeho atmosféra sa nezmenili, dokážu zaujať a ponúknuť prekvapivé rozuzlenie ako novým divákom, tak aj verným fanúšikom kníh Jozefa Kariku.

Referencie
----------

1. ↑  REFRESHER. *Peter Bebjak a Tomáš Maštalír vydajú v roku 2024 mysteriózny triler Smršť. Zopakuje úspech Trhliny?* [online]. refresher.sk, [cit. 2024-02-20]. Dostupné online.
2. ↑   *Jozef Karika a jeho nový mysteriózny triler SMRŠŤ* [online]. Omediach.com, [cit. 2024-02-20]. Dostupné online.
3. ↑  S.R.O, Sector. *Ďalšia filmová spolupráca Petra Bebjaka, Jozefa Kariku a Tomáša Maštalíra. Prvý teaser k filmu Smršť* [online]. Kinema.sk, [cit. 2024-02-20]. Dostupné online.

Externé odkazy
--------------

* *Smršť* v Česko-Slovenskej filmovej databáze
* *Smršť* v Internet Movie Database (po anglicky)
* *Smršť* v Kinoboxe